Geen brandweerwaens in Thabazimbi beskikbaarArgieffoto (Foto: Michael Schwarzenberger/Pixabay) Die Demokratiese Alliansie in Limpopo sal vrae aan die minister van samewerkende regering en tradisionele sake, Nkosazana Dlamini-Zuma, rig om te bepaal watter planne in plek gestel word om die tekort aan brandbestrydingsvoertuie in die Thabazimbi- plaaslike munisipaliteit te takel en wanneer onklaar brandweerwaens herstel sal word. Thane Hearne, speaker van die munisipaliteit, het gesê Thabazimbi-rampbestuur is tans in besit van ŉ Nissan-bakkie, ŉ Toyota-bakkie, ŉ Iveco, ŉ Tata-vragmotor en ŉ MAN-brandweerwa. Die instandhouding van dié voertuie is die verantwoordelikheid van die Waterberg-distriksmunisipaliteit. “Die MAN-vragmotor het geen pomp nie en kan dus nie gebruik word om brande mee te blus nie,” het Hearne bygevoeg. “Die gebrek aan instandhouding van die voertuie is ŉ voortgesette kommer vir die DA, want dit is duidelik dat die Waterberg-munisipaliteit geen planne het om die situasie te takel nie.” ŉ Tweede MAN-vragmotor staan glo al twee jaar by die Brake and Clutch-sentrum in Thabazimbi, maar is nog steeds nie herstel nie. “Die afwesigheid van ŉ enkele operasionele brandweerwa bedreig die lewens van ons inwoners. ŉ Toename in beurtkrag en kouer aande beteken ook ŉ groter risiko in veral digbevolkte informele nedersettings.” Thabazimbi het boer- en mynbougemeenskappe wat oor groot afstande strek in Thabazimbi, Northam, Dwaalboom, Leeupoort, Rooiberg en Kromdraai. “Indien ŉ brand sou uitbreek, sal dié gemeenskappe kwesbaar wees.” Hearne het gesê die DA doen ŉ beroep op die distriksmunisipaliteit om die herstel van die bestaande brandweerwaens te prioritiseer en seker te maak dat daar voldoende brandbestrydingstoerusting beskikbaar is. “As ŉ DA-koalisieregering in Thabazimbi werk ons onverpoosd om ŉ veilige omgewing te verseker deur druk te plaas op die Waterberg-distrik om brandbestrydingsvoertuie te verskaf sodat daar behoorlik op brande reageer kan word.”